Минем методик осталыгым

Укытучы! Минем балачактан хыялланган, җан тарткан, яратып сайлаган һөнәрем! Бу хезмәт минем өчен дөньяның бөтен ваклыкларыннан, борчу-мәшәкатьләреннән өстен. Мин шуннан ямь, тәм табам. Бу дөньяда сындырмыйча, сыгылдырмыйча саклаучы, алга әйдәүче көч тә шул хезмәттә.

 Мин үземнең кем булачагымны кечкенәдән, башта курчакларым белән, аннары дусларым белән укытучылы уйнаганда хәл итеп куйган идем. Мәктәптә укый башлагач, һәр фәнне күңел биреп үзләштерергә тырыштым. Шулай да миңа татар теле һәм әдәбияты, рус теле һәм әдәбияты фәннәре күбрәк ошый иде. Югары сыйныфларда укыганда, татар теле һәм әдәбияты, рус теле һәм әдәбияты укытучысы булырга дигән теләгем ныгыды гына.

Кукмара районы Зур Сәрдек урта мәктәбен тәмамлагач, КДПИның филология факультетының татар теле һәм әдәбияты, рус теле һәм әдәбияты бүлегенә укырга кердем. 5 ел вакыт сизелми дә үтеп китте. Кулга диплом тотып, Ядегәр урта мәктәбенә эшкә килүем бүгенгедәй хәтеремдә.

Бүгенге көндә минем 27 еллык мөгаллимлек стажым бар. Күпме соң бу әллә азмы? Моннан 15 ел элек мин бу сорауга һич тә икеләнмичә: "Күп!" - дип җавап биргән булыр идем. Ә хәзер: "Аз!" - дим. Чөнки әле мин күп нәрсәне белмим, һаман өйрәнәм, ялгышам, төзәтәм. Педагогик стажым 30, 35 елга җиткәндә дә, бу, мөгаен, шулай булыр. Ник дигәндә, тормыш үзгәрә, ә белем бирү эше тормыштан да алдарак үзгәрергә тиеш. Алга таба да шулай дәвам итәчәк. Укытучы гомер-гомергә заман белән янәшә атлаган.

Мин - татар теле һәм әдәбияты укытучысы. Әлеге фәннәр буенча дәүләт стандартларына туры килерлек белем һәм күнекмәләр бирү белән беррәттән., халкыбызның күңел бизәкләрен киләчәк буынга җиткерү, укучыларны тыйнак, шәфкатьле, ярдәмчел итеп үстерү, туган телен хөрмәт итү, милләт өчен борчылу, матурлыкны күрү, сәнгать әсәрләрен аңлый белү хисләре тәрбияләү максатларын күздә тотам. Үсеп килүче буынга белем бирү, аның дөньяга карашын формалаштыру, күңелен баету, яхшы белән яманны аерырга өйрәтү, уйлау сәләтен үстерү мәсьәләсендә әдәбияттан башка уку курсын табу кыен. Әдәбият укытучысы балаларны "күңел күзе" белән укырга өйрәтергә тиеш. Укучысы әйләнә-тирәдәгеләрнең шатлыкларына һәм хәсрәтләренә игътибарлы булса, матурлыктан ләззәт ала белсә, ямьсезлекләрдән йөз чөерергә өйрәнсә, укытучы максатына ирешә дип уйлыйм.

 27 ел укытучы булып эшләү дәверендә нәрсәгә өйрәндем, эшемдә нинди уңышларга ирештем мин? Саный китсәң, алар шактый икән...

Хәзерге заман укучысы мәгълүматны төрле юллар аша ала. Алар компьютерны бик яхшы белә, интернеттан файдалана. Шуңа да, укучылардан калышмас өчен, мин бертуктаусыз эзләнергә, үз-үземне камилләштерергә, заманча технологияләрне үзләштерергә, заман сулышын тоеп яшәргә һәм эшләргә тырышам. Укытуның яңа формаларын, алымнарын даими өйрәнәм һәм дәресләремнең нәтиҗәле булуына омтылам, һәр дәрескә җентекләп әзерләнәм. Укучыларым белән бергә презентацияләр, проектлар төзим. Дәреснең һәр минутыннан нәтиҗәле файдаланганда гына, укучыларның танып-белү активлыгын һәм иҗади сәләтләрен үстерергә мөмкин.

 Сәләтле укучыларны барлап, алар белән даими эш алып барырга тырышам. Укучыларым, олимпиадаларда катнашып, үзләренең тирән белемгә ия булуларын күрсәтәләр.

Укучыларымның төрле конкурсларда яулаган уңышларына, олимпиадаларда җиңүләренә, дәресләрдә яхшы җавап бирүләренә сабыйларча куанам. Укучыларымның һәркайсын тигез яратам, игътибарымны, көчемне тигез бүләргә тырышам.

Укучыларны фәнни-эзләнү эшләренә тарту – эшчәнлегемнең бер юнәлеше. Р.Үтәмешев, К.Насыйри, Ә.Кәримуллин, Р.Фәхретдин, С.Сүнчәләй исемендәге фәнни конференцияләрдә катнашу - укучылар белән уртак хезмәт нәтиҗәсе. Минемчә, укучыны үз балаңдай яхшы белгәндә, якын күргәндә генә, ике арада ышанычлы мохит урнаштырып һәм уңышка ирешеп була.

Туган телебезнең байлыгын, матурлыгын, гүзәллеген, тапкырлыгын, фикри тирәнлеген, егәрлеген күрсәтү максатыннан үткәрелгән сыйныфтан тыш чараларның әһәмияте зур. “Аулак өй”, “Тамчы-шоу”, “Тапкырлар, зирәкләр – һәркайда кирәкләр”, “Акыллы малайлар һәм акыллы кызлар”, “Үз уеным”, “Иң-иң акыллы” кебек уеннар укучыларны интеллектуаль яктан үстерә, туган телгә, әдәбиятка карата мәхәббәт тәрбияли дип саныйм. Күренекле язучыларның юбилейларын билгеләп үтү, якташ язучылар белән очрашуларда катнашу да укучылар күңелендә тирән эз калдыра.

Укытучыларның һөнәри һәм методик осталыгын күтәрүдә даими, планлы методик эшнең нәтиҗәсе зур. Гуманитар цикл методик берләшмәсе җитәкчесе буларак, үз тәҗрибәмне башка хезмәттәшләрем белән дә теләп уртаклашам, профессиональ конкурсларда катнашам.

Мәктәп тормышы бертөрле борчу-мәшәкатьләрдән торган гадәти дөнья түгел. Ул - һәр мизгеле күңелгә якын, һәр көне бер-берсен кабатламый торган өр-яңа, кызыклы дөнья. Балалар да бер-берсенә охшамаган, көн саен үзгәрәк төсле. Күңелләре тулы - сер, өмет-ышаныч аларның. Укытучы шушы хәзинәне саклый белергә тиеш.

Галимнәр фикере буенча, педагогик осталыкка йогынты ясаучы әйберләрнең берсе - шәхси сыйфатлар булса, икенчесе - үз һөнәреңнән канәгать булып эшләү. Сабырлык, белемгә, яңалыкка омтылу, кешеләрне ярату кебек сыйфатлар миндә бар дип уйлыйм. Ә икенче өлешенә килгәндә, мин үз һөнәремнән чын мәгънәсендә канәгать. Бу һөнәрне сайлавыма беркайчан да үкенмәдем.